google/wiki40b huggingface dataset:
Pseudautomeris ophthalmica

Utseende

Middelsstore (vingespenn 60-80 millimeter), brunlige påfuglspinnere med store øyeflekker på bakvingene. Forvingene er litt tilspissede, men ikke sigdformede, oftest med en lengdestripe. Bakvingens grunnfarge er gjerne rødlig, øyeflekken har blåaktig kjerne.

Levevis

Larvene lever gjerne selskapelig, i alle fall som unge, på ulike busker og trær. Som andre påfuglspinnere har de voksne reduserte mundeler, og de tar ikke næring til seg. Artene flyr om natten, om dagen hviler de mellom visne blader der de er godt kamuflert. Skulle et dyr likevel oppdage sommerfuglen, åpner den forvingene slik at de "stirrende" øyeflekkene kommer til syne - dette er ofte nok til å skremme vekk et lite rovdyr.

Neslehår

Larvene, til dels også de voksne sommerfuglene, er kledt med neslehår. Disse frigjør gift om man kommer i kontakt med dem og kan utløse hudirritasjon, av og til også mer alvorlige komplikasjoner. Larvene sitter gjerne i tette samlinger på trestammer, og er nokså godt kamuflert, slik at man uaktsomt lett kan komme i kontakt med dem.

Utbredelse

Artens detaljerte utbredelse er ukjent.
Datteln kraftverk

Datteln kraftverk er et varmekraftverk i delstaten Nordrhein-Westfalen i det vestre Tyskland. Det har en installert produksjonskapasitet på 3513 MW, fordelt på 3 operative blokker. Anlegget leverer også noe fjernvarme ved hjelp av kogenerasjon.
Anlegget ble påbegynt omkring 1964 og stod ferdig i 1969. Brenselkilden er kull og koksgass. Operatør er energiselskapet E.ON Energie AG.
De totale CO2-utslippene i 2008 var ca. 1 494 100 tonn, mens det samme årets kvote var 0,983 mill tonn.
Chatsworth House

Chatsworth House er en stor eiendom i Chatsworth i Derbyshire i England. 
Den eies av hertugen av Devonshire, og har vært hjem for slekten Cavendish siden Bess av Hardwick bosatte seg på Chatsworth i 1549.
Chatsworths park er en av de mest berømte i England. Slottet inneholder en unik samling av verdifulle malerier, møbler, bøker med mer. 
Slottet som sådant stammer fra 1500-tallet, men er blitt kraftig ombygget i flere omganger; den første gangen mellom 1687 og 1696 under husarkitekten William Talsmann og den andre gangen på 1810-tallet på ordre av den sjette hertugen av Devonshire, William George Spencer Cavendish (1790-1858).

Malerityveriet

Et portrett av Georgiana Cavendish forsvant fra Chatsworth House, og på 1830-tallet ble det funnet hjemme hos en eldre lærerinna. Hun solgte det i 1841 for 56 pund til en kunsthandler, som gav det til en venn, kunstsamleren Wynn Ellis. Da denne døde, ble maleriet solgt på Christie's hvor det i 1876 ble kjøpt av kunsthandleren William Agnew, for rekordsummen 10 000 guinea. Det ble stjålet allerede tre uker senere av The Napoleon of Crime, Adam Worth.
Det tok tohundre år innen maleriet vendte tilbake til Chatsworth House.
Walckenaeria unicornis

Utseende

Walckenaeria unicornis er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Boston (Licking County, Ohio)

Historie

Boston ble opprett ca. 1832 da en butikk ble etablert på stedet og samfunnet rundt sprang ut fra den.
Bothwell

Beskrivelse

Bothwell er en velstående pendlerby som tiltrukket seg et antall lokale kjendiser, inkludert flere fotballspillere fra Celtic FC og Rangers FC. Takket være en stødig økning i boligprisene har Bothwell fått et omdømme som en av Glasgows mest framgangsrike satellittbyer. En undersøkelse i avisen The Scotsman avdekket at Bothwells Imperial Way, hvor Gordon Strachan, tidligere manager for Celtic, har bodd, er den femte mest kostbare gaten i Skottland, tett fulgt av nabogatene Silverwells Cresent og Fife Crescent.
Koret i den gamle gotiske kirken fra 1398 (restaurert på slutten av 1800-tallet) er fra den gamle sognekirken. Kirkebygningen har utviklet seg i århundrenes løp. Dagens bygning står på samme sted som en tidligere kirke fra 500-tallet som var dedikert til jomfru Maria som siden ble gradvis assosiert med sankt Bride eller Brigid, en populær irsk helgen. Dagens kirke har glassmalerier av Edward Burne-Jones, Gordon Webster, og Douglas Strachan.
Poeten Joanna Baillie (1762–1851) ble født her og det finnes en minnesmerke etter henne ved sognekirken.

Historie

Rojalistene under James Scott, 1. hertug av Monmouth, og de radikale presbyterianske opprørerne møttes i slaget ved Bothwell Bridge 22. juni 1679, hvor opprørerne tapte 500 mann og fikk bortimot 1000 tatt til fange. Tilstøtende til broen, på nordøstlige siden står festningen som tilhørte James Hamilton av Bothwellhaugh (1566–1580), attentatmannen på regenten James Stuart, 1. jarl av Moray, og rett ved en romersk bro som spenner over South Coulder.
Ruinene av Bothwell Castle ble opprinnelig eid av Andrew Murray som falt ved slaget ved Stirling Bridge i 1297, og eierskapet gikk via ekteskap til Huset Douglas. Jarledømmet ble i 1487 gitt til Patrick Hepburn, 1. jarl av Bothwell, 3. lord Hailes, 1. jarl av Bothwell, men ble abdisert i 1491 til fordel for Archibald Douglas, 5. jarl av Angus, kjent som «Bell-the-cat» (heng-bjelle-på-katten). En nærliggende herskapshus ble bygd av Archibald Douglas, 1. jarl av Forfar (1653–1712) og var kjent som «Det nye Bothwell Castle», men fikk skader av synkende grunn og ble revet i 1926.
FN-bygningen

Norske bidrag til bygget

Da bygget var under planlegging og FN ble ledet av nordmannen Trygve Lie ble de skandinaviske landene bedt om å donere og utsmykke hvert sitt rom. Norge fikk tildelt salen der Sikkerhetsrådet har sine møter. Rommet ble utformet av arkitekten Arnstein Arneberg, kunstneren Per Krogh laget veggmaleriet som henger rett bak det hesteskoformede møtebordet, mens Else Poulson designet tapetet.
Det er også brukt marmor fra Fauske i bygget, ikke minst synlig fra møter i generalforsamlingen hvor de grønne marmorflisene blir bakgrunn for talerstolen.
John Legend

Oppvekst

Legend ble født i Springfield, Ohio, men vokste opp i Philadelphia. Han begynte å ta pianotimer allerede som 5-åring og viste tidlig talent ved å være pianist for koret i den lokale kirken som 8-åring. Gospel var en viktig del av hans oppvekst. Ved siden av pianotimene og kirkespillingen, lærte han gospellåter av bestemoren. På ungdomsskolen laget han gospel-CD-er og opptrådte live med gospellåter. Han var også interessert i R&B og rap og blant hans tidlige favoritter var Boyz II Men og MC Hammer. De største inspirasjonskildene var allikevel 70-tallets soul-stjerner Stevie Wonder, Aretha Franklin, Curtis Mayfield, Al Green og gospelartistene Edwin Hawkins, Shirley Caesar og James Cleveland. Etternavnet Legend fikk han av en venn i Chicago.

Som voksen

John Legends første store opptreden på plate kom da han spilte piano på Lauryn Hills ”Everything Is Everything” fra 1998. I soulmiljøet i Philadelphia jobbet Legend seg sikkert framover. Han tok engelsk på universitetet, men brukte mer tid på å lage musikk, både i A Cappella-gruppen han var medlem i, som dirigent for et kirkekor og som soloartist på klubber og talentshow. I 2000 hadde han utvidet området for sine faste sceneopptreder fra Philadelphia til byer som New York, Boston, Atlanta og Washington D.C.. 
Hans debutalbum kom i 2000 og het John Stephens. Året etter lanserte han Live at Jimmy’s Uptown. På samme tid ble han kjent med produsenten Kanye West. West hadde gjort seg kjent gjennom å produsere blant andre Jay-Z og Scarface (artist), og hadde også en solokarriere i emning. Paret samarbeidet stadig oftere og i 2003 bidro de som produsent, vokalist og pianist både for Alicia Keys og Jay-Z. Dørene begynte å åpne seg for Legend som var i studio med storheter som blant andre Black Eyed Peas, Janet Jackson, Mary J. Blige, Eve og Britney Spears. Han spilte inn ytterligere to live-CD-er; Solo Sessions, Vol. 1: Live at The Knitting Factory og Live at SOB’s. 
Mot slutten av 2003 signerte John Legend kontrakt med Kanye West sitt produksjonsselskap, KonMan Entertainment, og fikk deretter platekontrakt med Columbia. Albumet Get Lifted ble utgitt på tampen av 2004 i USA og fikk kjempekritikker verden over. Han var sist aktuell med albumet Darkness and Light i 2016.

Annet

Han har vunnet Grammy-prisen tre ganger.
NRK P3 A-listet ”Used To Love You”, mens NRK P1 A-listet ”Stay With You”. ”Get Lifted” debuterte på 1.-plass på VG Lista Topp 40, noe soul-plater svært sjelden gjør.
Bordtennis under Panamerikanske leker 2015

Bordtennis under Panamerikanske leker 2015. Bordtennis var en av sportene under de Panamerikanske leker 2015 i Toronto i Canada. Turneringen ble avviklet 19. til 25. juli 2015. Det var i alt fire turneringer; single- og lag både for menn og damer. 16 nasjoner var representert med tilsammen 80 utøvere. De tapende semifinalistene fikk bronsemedaljer.
Áhkká

Etymologi

Navnet er hentet fra samisk mytologi hvor Áhkká er den samiske gudinnen som stod for alt det kloke og skjønne i verden. Dette forklarer også grunnen til at «áhkká» i det samiske språket brukes som et samisk navn på bestemødre og andre gamla (kloke) koner. Jmf forøvrig det nå utdødde akkalasamiske språket. På finsk brukes ordet «akka» om gamle koner i sin alminnelighet.
Akka er også navnet på ledergåsen i Selma Lagerlöfs bok Nils Holgerssons underbara resa genom Sverige, på grunn av hennes rolle som gammel og klok.
Helgolandbukta

Helgolandbukta, tysk Helgoländer Bucht, er ei bukt i Vadehavet i den sørlige delen av Tyskebukta, som igjen er ei bukt i Nordsjøen. Helgolandbukta ligger mellom Dithmarschen og Ostfriesland der elvene Elben og Weser munner ut i Nordsjøen. Den østfrisiske øya Wangerooge regnes som sørgrensa, den nordfrisiske halvøya Eiderstedt regnes som nordgrensa, mens øya Helgoland er grense i nordvest. Største havdybde er 56 meter.
Helgolandbukta er oppkalt etter øya Helgoland, som blei befesta for å beskytte innfarten til handelsbyene Hamburg og Bremen. I første verdenskrig blei to slag utkjempet i bukta, det første i august 1914 og det andre i november 1917.
Deler av bukta tilhører Nationalpark Niedersächsisches Wattenmeer, Nationalpark Hamburgisches Wattenmeer og Nationalpark Schleswig-Holsteinisches Wattenmeer.
Fylkesvei 4772

Fylkesvei 4772 går mellom Boknasund bru og Nydal på Austre Bokn i Bokn kommune. Veien er 3,0 km lang.
Frem til 2019 hadde veien betegnelsen fylkesvei 898.
Pedinorrhina plana

Utseende

En middelsstor (ca. 20 millimeter), avlang, litt flat, svart gullbasse med et hakkete, gulhvitt til oransje tverrbånd på dekkvingene. 
Oversiden har gjerne litt grønnnlig, metallisk glans.

Utbredelse

Arten er utbredt i Sør-Afrika og Zimbabwe.
Anders Nielsen Hatt

Anders Nielsen Hatt (født før 1612, død etter 1626) var en dansk treskjærer som hadde verksted i Roskilde. 
Hatt har kun etterlatt seg et enkelt signert arbeide, nemlig prekestolen i Stenløse kirke i Nordsjælland. Det er dog en hel del verker som er tilskrevet ham, men som vanskelig kan bestemmes med sikkerhet fordi figurer ikke inngår. Især hans behandling av hår, med huller i krøllene, er karakteristisk for hans arbeide.
MS «Fru Inger»

MS «Fru Inger» var en rutebåt som gikk mellom Trondheim, Fosenbygdene og nærliggende øyer. Båten var eid og ble drevet av Fosen Trafikklag AS og gikk i fast rute i 23 år fra juni 1950 til juni 1973. Båten skal ha blitt kalt «Trondheimsfjordens Dronning» og «Trondheimsfjordens Svane». Den ble regnet som en fjordbuss, blanding av luksus til mer folkebåt.

Tekniske spesifikasjoner

Båten ble levert av Stord Verft som byggenummer 6. Båten hadde lengde 142,8 fot, bredde 27,6 fot og dybde 8,7 fot, og var på 461 bruttotonn. Toppfarten var 13,5 knop og den hadde en kapasitet på 497 passasjerer.

Ettertiden

Båten tok turen til Bergen i 1974, Fredrikstad 1976, Fredriksborg i Danmark i 1977 og Newcastle i England, før den ble solgt til Amerika. Der ble den brukt som yacht på Californias vestkyst med navnet «California Rose». Den figurte både i Falcon Crest og i A-Team.
I 2000 sporet Tore Strømøy opp båten i programmet Tore på sporet. Han lette lenge før han fant den igjen, og da lå restene av MS «Fru Inger» i Mazatlán i Mexico. Det ble forsøkt å bringe båten hjem til Norge uten at det førte til noe resultat.
VIK Västerås HK

VIK Västerås Hockey Klubb tidigre Västerås IK Ungdom og VIK Hockey HC, er en svensk ishockeyklubb i Västerås, Sverige. var i elitserien mellom 1988-2000.
Southeast Division (NHL)

Endringer fra og med 2011-2012-sesongen

Atlanta Thrashers er blitt solgt og flyttet til Winnipeg, Manitoba og fått navnet Winnipeg Jets. Winnipeg vil ta Atlantas plass i Southeast i 2011-12-sesongen. Det er imidlertid forventet at det vil bli endringer i divisjonsoppsettet etter den sesongen, da Jets befinner seg så langt fra de andre lagene i denne divisjonen.
Gurgaon (distrikt)

Demografi

Ved folketellingen i 2011 var det 1 514 085 innbyggere i distriktet, mot 870 539 i 2001. Den urbane befolkningen utgjør 68,82 % av befolkningen.
Barn i alderen 0 til 6 år utgjorde 13,10 % i 2011 mot 16,61 % i 2001. Antallet jenter i den alderen per tusen gutter er 826 i 2011 mot 806 i 2001.
Vise, fra Utanmyra

«Vise, fra Utanmyra» (sv.: «Visa från Utanmyra»), også kjent som «O tysta ensamhet», er en svensk folketone – nr. 1 471 i standardverket Svenska låtar og nr. 107 i August Bondesons visbok.
Opphavet til melodien er ukjent, men den har navn fra Utanmyra på Sollerön, hvor den først ble nedtegnet etter hornspilleren Reser-Anna Larsson (født 1848). Kurt Atterberg brukte melodien som mellomspill i en opera.
Olof von Dalin (1708–63) satte tekst til tonen og kalte sangen «O tysta ensamhet». Etter at jazzpianisten Jan Johansson populariserte melodien som «Visa från Utanmyra» i 1962, skrev Björn Lindroth i 1963 en ny tekst hvor han videreførte denne tittelen. Niko Valkeapää gjendiktet Lindroths tekst til samisk, som «Dušše oktii».
Johansson innspilling ble brukt i filmen Salmer fra kjøkkenet (2003).
Antonio Rüdiger

Chelsea

9. juli 2017 skrev han under en fem års kontrakt med Chelsea.

Landslaget

Han debuterte for det tyske landslaget den 13. mai 2014 i en privatlandskamp mot Polen, en kamp som endte 0-0.
Han ble tatt ut i Tysklands EM-tropp til EM i Frankrike 2016. 8. juni 2016 måtte han trekke seg fra troppen på grunn av skade. Han ble erstattet av Jonathan Tah.
Han ble tatt ut i Tysklands tropp til FIFA Confederations Cup 2017 i Russland.
8. oktober 2017 scoret han sitt første mål for Tyskland mot Aserbajdsjan.
Han ble tatt ut i Tysklands tropp til VM i fotball 2018 i Russland.
Bouabdellah Tahri

Karriere

Tahri deltok i sitt første Junior-VM i 1996, da han kom på syvendeplass på 3000 meter hinder. Hans første større internasjonale medalje var under EM i friidrett 2006 i Göteborg, da han fikk bronse med tiden 8.27,15. Innendørs har han sølv på 3000 meter fra to EM på rad; i 2007 og 2009. 
I 2010 fikk han sølv på 3000 meter hinder under EM i Barcelona. 
Hans personlige rekord på 3000 meter hinder greide han under VM i friidrett 2009 i Berlin, der han fikk bronse.
Jaufre Rudel

Jaufre Rudel (moderne fransk: Jaufré; født rundt 1100; død rundt 1147) var en oksitansk trobador.

Liv  og myter

Det finnes lite troverdig informasjon om Jaufre, stort sett bare at han var sønn av Geoffroi Rudel, sire de Blaya, og i likhet med flere forfedre bar tittelen prince de Blaye.  Disse opplysningene stammer i likhet med andre biografiske opplysninger fra vidaen Hugues de Saint-Cyr skrev rundt 1225  basert på Jaufres dikt. Sannsynligvis er mye ren fiksjon.
Trobadoren Marcabru skriver i en sang at Jaufre befant seg oltra mar, dvs på andre siden av havet. Sannsynligvis var han på vei til det annet korstog dit han ifølge vidaen reiste etter å ha hørt tilbakevendte korsfareres beretninger om den underskjønne grevinne Hodierna av Tripolis. Jaufres berømmelse hviler dels på sanger om den brennende avstandskjærligheten (amor de lonh) til henne, men i enda større grad på den like romantiske som usannsynlige legenden om hans død. 
Vidaen beretter at Jaufre ble livstruende syk under overfarten til Det hellige land. Hodierna ilte til havna straks skipet ankom Tripolis og rakk tidsnok fram til å holde ham i sine armer før han åndet ut. Hun sørget for å få ham bisatt hos tempelridderne i Jerusalem, og på grunn av de kraftige sinnsbevegelsene Jaufres kjærlighet satte i gang hos henne, gikk hun så i kloster som «enke». Det må antas at grevinnens stormfylte samliv med ektemannen grev Raymond II av Tripolis bidro til beslutningen; en av konfliktkildene var grevens nagende tvil om farskapet til datteren Melisende.

Ettermæle

I sin samtid og nære ettertid møtte Jaufres poesi liten anerkjennelse, eksempelvis kritiserte Marcabru (før 1127–1148), Peire d'Alvernha (aktiv rundt 1170) og Raimbaut d'Aurenga (1147–1173) ham for bruken av mystiske elementer og drev gjøn med Jaufres avstandsbaserte kjærlighetsliv. Men legenden om Jaufres amor de lonh og romantiske endelikt passet perfekt inn i den europeiske romantikkens motivkrets, og han ble til slutt kjent også utenfor Frankrike. Diktere som Heinrich Heine, Algernon Swinburne, Ludwig Uhland og Giosuè Carducci tok opp mannen og myten i sine dikt. Edmond Rostands benytter seg av stoff fra Jaufres vida i versedramaet La Princesse lointaine (1895), men lar Hodiernas avviste datter Melisende overta rollen som Jaufres love interest - hun ble spilt av Sarah Bernhardt. Også Amin Maaloufs libretto til Kaija Saariahos opera L'Amour de loin (Festspillene i Salzburg år 2000) tar for seg beretningen om Jaufres liv. Alfred Döblin siterer historien i sin siste roman, Hamlet oder Die lange Nacht nimmt ein Ende (dtv 1956, s. 45f.), og legger til noe egenprodusert fiksjon.
Svantevit

Angrepet på Arkona

På midten av 1100-tallet gjennomførte Absalon og Valdemar I. (Valdemar den den Store) en rekke hevntokter mot venderne. Det kulminerte med erobringen av Rygen i 1168. Her erobret han borgen ved Arkona og brente en stor trefigur av den hedenske guden Svantevit. Svantevits tempel ved Arkona på Rygen var Nordeuropas største hedenske helligdom, en trebygning smykket med utskjæringer, og det siste hellige sted som venderne hadde tilbake etter de kristnes tokter. I det innerste rom hvor kun ypperstepresten kunne gå inn sto statuen som var guden for ungdom, fruktbarhet og krig. Ifølge Saxo Grammaticus hadde statuen fire hoder, kort hår, stusset skjegg og en snøhvit hest som han red på i krig. Selv om hesten sto i stallen hele natten, hendte det at den kunne være svett om morgenen hvis Svantevit hadde vært i kamp. Offergavene var kveg, vin og honningkaker. Noen mener at de fire hoder symboliserte at han kunne se hvert av de fire verdenshjørner, men alternative teorier har vært, bl.a. at vendernes gud opprinnelig hadde hatt tre hoder, og at det fjerde hode var sankt Vitus som var blitt omvendt fra sin hedenske tro. Keltiske guder hadde ofte tre ansikter, eller opptrådte som treenigheten.
Festningen Arkona lå på et høyt platå, beskyttet på tre sider av skrenter, mens den fjerde skrent lå bak en høy jordvold med trepalisader. Men en ung kriger fikk sine venner til å sette opp en stige slikt at han kunne klatre opp og sette fyr på noe halm rett under det ene porttårn. Ilden bredte seg, og de danske krigere gikk til angrep. Arkonas innbyggere overga seg, men betingelserne var harde: de måtte la seg kristne, alle skatter til Svantevit skulle sendes til den danske konge, og alle kristne krigsfanger settes fri. Tempelets eiendommer ble overført  til kirken. Venderne måtte for fremtiden også delta i kongens korstog og betale en skatt på førti sølvmynter i året for hver plogrand. For sikkerhets skyld tok man også gisler, og Svantevit-figuren ble hugget opp til ved for soldatenes suppegryter.
Fredsslutningen ble møtt med sinne blant soldatene. De hadde ønsket hevn for alle vennernes angrep på de danske kystene, og nu fikk de ingenting, heller ikke krigsbytte. Erkebiskop Eskil påpekte at ved å spare de vantro, ville de andre av vendernes kystbyer se at det lønte seg å overgi seg. Så fikk man også dem som allierte mot andre vantro. Av tømmeret fra kastemaskinene bygde man en trekirke for å døpe Arkonas innbyggere i. Rygen ble så lagt under Roskilde Bispesete.
Bjørøya

Bjørøya er ei øy i Flatanger kommune i Trøndelag.  Øya måler 3,9 kvadratkilometer.
Bjørøya har spilt en dominerende rolle i Flatangers historie. Arkeologiske funn forteller om bosetning her tilbake til yngre steinalder. I perioder fra slutten av middelalderen var den godssete med eiendommer i Flatanger og andre steder i og utenfor Namdalen. 
Ved folketellingen i 1801 bodde 63 personer fordelt på 16 familier på matrikkelgården Bjørøya, hvorav halvparten var husmannsfamilier på småøyene rundt (som tilhørte eiendommen). 
Bjørøya hørte med til de gamle borgerleiene (med rett til å drive handel) og ble et sentralt handelssted i Flatanger på 1800-tallet. I tillegg til butikkvirkomheten ble det bl.a. drevet fiskehandel, bakeri, dampskipsekspedisjon og gårdsbruk her. Øyas framtredende posisjon på denne tida kom til uttrykk på flere måter. Da Namdalen skulle få sin by, var Bjørøya et av de mest aktuelle stedene, men i 1842 falt valget på Namsos. I 1852 åpnet Bjørøya poståpneri som det første i kommunen. I en del år omkring og etter forrige århundreskifte var det også hurtigruteanløp på øya. Utover på 1900-tallet overtok Lauvsnes gradvis rollen som viktigste handelssted i bygda. 
Bjørøya var bebodd og hadde skipsekspedisjon og butikk fram til tidlig på 1970-tallet. De seinere årene er det drevet fiskeoppdrett delvis med base på øya, men det er ingen fastboende her. 
Helt vest på øya ligger Ellingråsa fyr, oppført i 1888.
NM i hopp uten tilløp 1981

NM i hopp uten tilløp 1981 var en del av NM i friidrett 1981.
Mesterskapet ble arrangert på Flisa 7. mars. Arrangør var Flisa IL.
Skardsøya

Skardsøya er ei øy i Aure kommune i Møre og Romsdal fylke. Den har et areal på 60,88 km² og 300 innbyggere (2001). Skardsøya er skilt fra fastlandet med Torsetsundet og Dromnessundet, men det er bro over begge sundene: Torsetsundbrua og Dromnessundbrua. Skardsøya er landfast med halvøya Lesundøya, hvor skillet går ved Drageidet. Øyas høyeste punkt er Bjørnskardliknubben 390 moh.

Severdigheter

Støttepunkt Melland, godt bevart tysk kanonstilling fra andre verdenskrig på nordvestsiden av øya. Her finnes også rester av et jernbaneanlegg bygget av russiske krigsfanger. Området er godt merket med turstier og egen parkeringsplass. Høyeste punkt er Bjørnskardliknubben (390 moh.).